શાંતિનિકેતન ખાતે તેઓ મુંબઈથી શિક્ષણ પ્રાપ્ત કરવા આવેલ એક ચિત્રકાર વિદ્યાર્થિની રતિ પેકિટ (1906થી 1988)ના પરિચયમાં આવેલા. આ પરિચય પ્રેમમાં પરિણમ્યો અને હોફમેન એ પારસી યુવતીને 1947માં પરણી ગયા. તેનું લગ્ન બાદનું નામ હતું લી ગૌતમી ગોવિંદા. લગ્ન બાદ તેમણે એક વિશિષ્ટ બુદ્ધિસ્ટ સેક્ટ (ફાંટા)ની સ્થાપના કરી. નામ આપ્યું ‘આર્ય મૈત્રેય મંડળ‘. આ ફાંટાની સ્થાપના સાથે ગોવિંદ લામાએ નવું નામ ધારણ કર્યું.- લામા અનંગવજ્ર. તેમણે સ્થાપેલા સેક્ટનું મુખ્ય મથક હિમાલયમાં હોવું જોઈએ એવી માન્યતાથી યોગ્ય જગ્યા શોધવા હિમાલય ખુંદી વળ્યા અને અંતે હિમાલયના ખોળામાં વસેલ સુંદર કાસરદેવીમાં આવેલ એક જર્મન મિત્રનો એસ્ટેટ તેમને ભેટરૂપે મળી ગયો. ભેટ આપનાર જર્મન મિત્ર પોતે ભારતીય દર્શનના જ્ઞાતા હતા. નામ હતું વોલ્ટર ઇવાન્સ વેન્ટ્સ. લામા તથા તેમના પત્નીએ કાસરદેવીના આ એસ્ટેટને કાસરદેવી બૌદ્ધ મોનેસ્ટ્રીનું નામ આપ્યું. ઉત્તરાખંડનું આ એ જ કાસરદેવી સ્થળ કે જે જીઓ મેગ્નેટિક ફિલ્ડ તરીકે જાણીતું છે, અને જ્યાં સ્વામી વિવેકાનંદે થોડો વખત સાધના કરેલી.